projecte-aina/catalan_government_crawling huggingface dataset:
Nom del títol: Màster universitari en Antropologia Biològica per la Universitat de Barcelona, Universitat Autònoma de Barcelona
Especialitats: Antropologia física i forense / Diversitat humana i aplicacions biomèdiques
Integrar els mecanismes biològics i culturals de la diversitat humana per comprendre la riquesa de les seves manifestacions i per aplicar-los a la identificació de problemes de la nostra societat i la seva resolució, a la recerca específica en estudis epidemiològics, d'identificació individual, de salut poblacional i ambiental, i a la comunicació a públics diversos des de la perspectiva de la biodiversitat humana actual.
Proporcionar a l'estudiantat una formació científica en l'àmbit de l'antropologia per poder fomentar la transversalitat entre les ciències experimentals i les humanitats.
Aprofundir en els coneixements sobre evolució humana, variabilitat individual i diversitat molecular humana.
Aprofundir en les tècniques instrumentals bàsiques (laboratori i estadística) aplicades a l'antropologia.
Biologia molecular humana, diversitat poblacional humana, anàlisi de marcadors genètics, caracterització de marcadors i polimorfismes moleculars, antropologia forense, antropologia física, evolució humana, prehistòria, arqueoantropologia, antropologia mètrica, diversitat humana i malalties, malalties complexes, ecologia humana, adaptacions reproductores, estructura demogràfica, identificació individual, antropologia forense.
Cal que la societat comprengui que certes professions requereixen especialistes capaços d'abordar la feina de forma precisa i amb coneixements adequats.
Així, cal considerar que és un arqueoantropòleg qui ha d'excavar i estudiar esquelets humans, un antropòleg forense qui pot abordar l'estudi individual a partir de la variabilitat humana, un antropòleg físic qui coneix l'anatomia esquelètica i la seva diversitat, o un antropòleg molecular qui coneix la diversitat molecular humana.
El mercat laboral té limitacions per absorbir especialistes en antropologia física i és per això que aquest estudi planteja una formació generalista, però tecnològicament especialitzada, de forma que el professional en antropologia física tingui una gran versatilitat i capacitat d'adaptació a entorns i reptes diferents i canviants.
Nom del títol: Màster universitari en Gestió Pública Avançada per la Universitat de Barcelona
Formar professionals especialitzats en tècniques de gestió i administració pública, amb un perfil generalista i interdisciplinari, i capacitar-lo per desenvolupar les tasques pròpies dels alts funcionaris de les administracions públiques i del sector públic en general, així com d'altres organitzacions pròximes al sector públic.
Proporcionar a l'estudiantat uns coneixements especialitzats sobre la gestió juridicoadministrativa, la gestió economicofinancera, la gestió de persones i la gestió de polítiques públiques, per tal de poder disposar d'una visió integrada de les diferents dimensions de l'activitat dels governs i del sector públic en general.
El sector públic i el conjunt d'empreses que s'hi relacionen, especialment en l'àmbit de la contractació pública i de l'activitat de foment (subvencions).
El sector públic es troba en una conjuntura que permet preveure canvis profunds tant des del punt de vista quantitatiu com qualitatiu.
Això fa que aquest estudi tingui un especial interès per al conjunt de professionals que ja treballa en el sector públic ―i per a aquells que s'hi volen incorporar― en llocs d'alta direcció, pel fet que calen coneixements, habilitats i capacitats nous per fer front als canvis d'entorn professional tant en l'àmbit del sector públic en general com de les administracions públiques en particular.
Nom del títol: Màster universitari en Negocis Internacionals per la Universitat Pompeu Fabra
Aquest estudi no preveu cap programa de mobilitat, però l'estudiantat, al final del tercer trimestre, pot fer una estada internacional per conèixer in situ l'aplicació d'un pla de negoci.
En el viatge comercial es visitaran empresaris i empreses (nacionals i internacionals) representatius d'aquest pla i es coneixerà l'estructura organitzativa i els recursos per a la internacionalització d'empreses espanyoles al país (per exemple, oficines comercials, fonts d'informació, etc.).
Formar professionals amb una visió global, realista i pràctica de com dirigir una empresa internacional mitjançant un coneixement avançat de les diferents tècniques i eines de gestió, i l'adquisició d'un conjunt d'habilitats i actituds que els permeti desenvolupar una capacitat d'anàlisi avançada i un pensament multidisciplinari en un entorn multicultural.
Nom del títol: Màster universitari en Dret de Danys per la Universitat de Girona
Especialitats: Dret privat de la responsabilitat contractual i extracontractual / Fonaments per a l'anàlisi del dret privat
Els estudiants que hagin cursat com a mínim el 80 % dels crèdits de formació obligatòria i optativa podran formular propostes d'estades de recerca en centres internacionals de referència amb els quals l'Institut de Dret Privat Europeu i Comparat tingui signat algun conveni.
Professional en gabinets jurídics, empreses asseguradores, entitats públiques vinculades al sector de responsabilitat civil.
Nom del títol: Màster universitari en Estudis Territorials i de la Població per la Universitat Autònoma de Barcelona
Especialitats: Demografia / Ordenació del territori, desenvolupament local i planificació territorial
Proporcionar a l'estudiantat una formació adequada en les eines demogràfiques i estadístiques per intervenir directament en l'elaboració, la planificació i la gestió d'instruments d'ordenació del territori a diverses escales.
Nom del títol: Màster universitari en Gestió Pública per la Universitat Autònoma de Barcelona, Universitat de Barcelona i Universitat Pompeu Fabra
L'interès per innovar i millorar el coneixement i els instruments de la gestió pública són al centre del debat polític i la universitat hi té un paper fonamental per desenvolupar.
En aquest context, aquest estudi pretén aportar els coneixements i les competències necessaris perquè, amb una orientació multidisciplinària, l'estudiantat pugui exercir com a professional en els àmbits de l'elaboració de polítiques públiques, de l'anàlisi de les intervencions públiques, de l'assessorament en la presa de decisions, de gestió de la implementació i de l'avaluació de les polítiques públiques, o bé dedicar-se a la investigació sobre aquests temes.
Nom del títol: Màster universitari en Enginyeria de Sistemes Automàtics i Electrònica Industrial per la Universitat Politècnica de Catalunya
Especialitats: Tecnologies de la producció i automatització avançada (TPAA) / Gestió òptima de l'energia elèctrica / Sistemes intel·ligents
Proporcionar a l'estudiantat els coneixements i les habilitats teoricopràctics necessaris per a la concepció, el disseny i la implementació de sistemes electrònics i automàtics, i per a l'automatització i la robotització de processos.
Aquests estudis posaran un èmfasi especial en l'ús i el disseny de sistemes electrònics intel·ligents, programables, autònoms i de baix consum amb capacitat de comunicació tant en xarxes cablejades com sense fil.
Nom del títol: Màster universitari en Estudis Avançats de Llengua i Literatura Catalanes per la Universitat Autònoma de Barcelona, Universitat de Barcelona
Especialitats: Literatura catalana / Lingüística catalana
Aquest màster interuniversitari preveu una participació de la UAB i de la UB al 50% en totes les activitats.
Això implica que tots els mòduls (de 10 o 15 crèdits ECTS) són compartits per les dues universitats i tota la docència es reparteix entre les seus de la Facultat de Filosofia i Lletres de la UAB i la Facultat de Filologia de la UB.
Per tant, tots els estudiants assisteixen a les dues universitats en dies alterns.
Proporcionar a l'estudiantat una formació específica en llengua i literatura catalanes que els capaciti per poder aprofundir i avançar en la investigació d'aspectes concrets.
Nom del títol: Màster universitari en Química de Materials Aplicada per la Universitat de Barcelona
Una de les aportacions principals de la química a la societat actual ha estat el descobriment i la preparació de materials que han contribuït al desenvolupament tecnològic i a la millora de les condicions de vida.
Partint d'aquest fet, aquesta titulació pretén proporcionar a l'estudiantat tant els coneixements necessaris sobre els materials des del punt de vista de la química com una base que els permeti desenvolupar i aplicar, de manera flexible i original, els conceptes de química aplicada en un context d'investigació i d'empresa.
Tasques pròpies de la investigació i el tractament de materials, inclosos el disseny, la preparació i la caracterització de nous materials.
La formació dels titulats i de les titulades els permet treballar tant preparant els nous materials al laboratori com analitzant els resultats de la seva caracterització.
Al mateix temps, els titulats i les titulades podran ocupar-se de redactar informes i publicacions per donar a conèixer els resultats de la recerca que hagin dut a terme.
En l'àmbit industrial, el futurs titulats podran incorporar-se a equips multidisciplinaris en què, a més del disseny i el desenvolupament de materials, podran dur a terme la innovació necessària per donar resposta a les noves circumstàncies, que demanen optimitzar els processos productius i implementar les normes de seguretat, higiene i gestió de residus corresponents.
La demanda social de nous materials amb noves propietats ha estat la força impulsora de la investigació que es du a terme en el camp dels materials, i per tant cada vegada son més necessaris titulats i titulades que tinguin el perfil adequat per satisfer aquestes necessitats de la societat.
A més, la producció química a Catalunya és d'aproximadament el 50% del total de la producció de l'Estat espanyol; aquesta dada indica que Catalunya concentra la principal oferta de llocs de treball d'aquest sector.
Nom del títol: Màster universitari en Química Analítica per la Universitat de Barcelona
Completar la formació dels graduats i les graduades en química i ensenyaments afins, potenciant la part experimental, que quedarà complementada amb una formació teòrica avançada, adequada a les diferents línies de recerca.
Desenvolupar en l'estudiantat el rigor, la iniciativa i l'esperit crític en el treball de laboratori.
A més, estimular en els estudiants la inquietud necessària per abordar un projecte de recerca en entorns nous i fer que coneguin les eines disponibles en aquest camp.
Capacitar l'estudiantat per resoldre problemes analítics específics en camps concrets com el mediambiental, el farmacèutic, l'alimentari, el clínic i el biomèdic, entre d'altres.
La indústria química, la farmacèutica, l'ambiental, l'alimentària i els laboratoris de control sanitari, entre altres.
La química analítica té un paper clau en la societat moderna, atès que resol problemes en àrees molt diverses.
L'anàlisi mediambiental és imprescindible en el control de la contaminació, i l'anàlisi d'aliments o d'aigües de beguda està directament relacionada amb la salut de la població en general, i les decisions mèdiques depenen dels resultats obtinguts en les anàlisis clíniques, per posar només alguns exemples.
Les aplicacions que es deriven de la química analítica representen una important font de riquesa en els països més avançats des del punt de vista tecnològic i industrial.
L'activitat química de les empreses productores radicades a Catalunya és de prop del 48% del total d'Espanya, segons dades proporcionades per la Federació Empresarial Catalana del Sector Químic (Fedequim, 2008).
El sector químic català genera al voltant de 250.000 llocs de treball (directes, indirectes o induïts), que equivalen a la meitat de l'ocupació estatal d'aquest sector i a més del quinze per cent de la força laboral de la indústria catalana.
Els coneixements i les eines que proporciona la química analítica per al desenvolupament de les activitats de les empreses químiques són de gran utilitat, de manera que la demanda de personal químic especialitzat en aquest camp és elevada.
Aquesta posició de lideratge de la indústria química a Catalunya es mantindrà molt probablement en el futur, atès que, malgrat la situació de recessió econòmica que es viu actualment al país, la indústria química manté un nivell de producció, i per tant d'ocupació, superior al d'altres indústries.
Nom del títol: Màster universitari en Ciències Actuarials i Financeres per la Universitat de Barcelona
Especialitats: Models actuarials i financers avançats / Models actuarials i financers aplicats
Àmbits financers i de quantificació de riscos, particularment en tot allò relacionat amb les assegurances, els plans de previsió i els riscos financers.
Actuari/ària en entitats asseguradores o gestores de fons de pensions, analista de riscos, director/a tècnic/a d'assegurances de vida, director/a tècnic/a d'assegurances no de vida, auditor/a i consultor/a.
Nom del títol: Màster universitari en Pensament Contemporani i Tradició Clàssica per la Universitat de Barcelona
Proporcionar a l'estudiantat un accés crític als textos de pensadors i pensadores cabdals de la nostra tradició cultural des d'una òptica no exclusivament retrospectiva, sinó també prospectiva, de manera que serveixi d'orientació en la tasca d'aportar elements de judici ben fundats al debat sobre els problemes socioculturals que es presenten en la societat contemporània.
Respondre a l'interès que desperta la història del pensament, inclosos els seus diversos aspectes filosòfics, lingüístics i socials, així com la seva influència en la configuració de la cultura contemporània, tant entre l'estudiantat de filosofia com d'altres disciplines alienes.
Recerca, docència, treball editorial i gestió cultural.
Professor/a universitari/ària i/o d'educació secundària, editor/a i gestor/a cultural.
Nom del títol: Màster universitari en Drets Sociolaborals per la Universitat Autònoma de Barcelona
L'ordenament jurídic laboral i de protecció social, com a ciència jurídica, requereix personal investigador qualificat, capacitat per perfeccionar les normes, per formular propostes d'interpretació d'aquestes i per adaptar-les permanentment d'acord amb les normes sociolaborals supraestatals i internacionals.
Per aquest motiu, aquest estudi pretén proporcionar a l'estudiantat una formació avançada de caràcter interdisciplinari en el camp de l'ordenació jurídica del treball i de la Seguretat Social, així com en l'àmbit més general de les relacions laborals, fixant les bases teòriques i establint les pràctiques necessàries per adequar-les a les necessitats de la societat actual.
Actualment, els canvis socials se succeeixen amb tanta rapidesa i intensitat que és imprescindible potenciar estudis avançats, com aquest, que donin resposta a les noves exigències del món laboral del present i del futur immediat.
Nom del títol: Màster universitari en Psicologia de l'Educació - MIPE per la Universitat de Barcelona, Universitat Autònoma de Barcelona, Universitat de Girona i Universitat Ramon Llull
Especialitats: Intervenció psicoeducativa / Investigació psicoeducativa
Els canvis socials, econòmics, culturals i tecnològics experimentats en el transcurs de les últimes dècades del segle XX en totes les societats desenvolupades han fet aparèixer nous escenaris i contextos educatius, i amb aquests també han aparegut nous espais i col·lectius per a la investigació i la intervenció psicològica en l'educació.
En conseqüència, cada vegada són més nombrosos els investigadors i els professionals de la psicologia que investiguen i intervenen també en escenaris educatius aliens als tradicionals de la família i l'educació escolar, i que treballen amb col·lectius que ja no són exclusivament els dels nens i els joves.
Per aquest motiu, aquesta titulació vol proporcionar una formació sòlida en el coneixement de la psicologia en la teoria i la pràctica educativa.
La psicologia de l'educació és un àmbit de coneixement, de recerca i d'actuació professional reconegut internacionalment que està present en l'oferta formativa de les universitats i el centres d'educació superior d'arreu del món, tant a nivell de programes de Màster com de programes de doctorat.
Tradicionalment ha estat un àmbit d'activitat acadèmica i professional vinculat a la millora dels processos d'ensenyament i aprenentatge en els contextos d'educació formal i a la orientació i l'atenció educativa en els contextos familiars.
En les dues o tres darreres dècades, però, s'han obert nous espais de recerca i d'intervenció com a conseqüència de diversificació dels espais formatius i de l'aparició de noves pràctiques educatives de la mà fonamentalment dels mitjans de comunicació i de les noves tecnologies de la informació i la comunicació.
Cada vegada més psicòlegs/es de l'educació investigant i treballant en aquest nous espais formatius i al voltant de les noves pràctiques educatives.
Nom del títol: Màster Universitari en Recerca Avançada en Estudis Humanístics per la Universitat Rovira i Virgili
Especialitats: Recerca en Història i Història de l'Art / Recerca en Estudis Lingüístics i Literaris
Potenciar l'interès en el desenvolupament i la participació activa en projectes de recerca científica de l'àmbit de les ciències humanes en el marc de les línies de recerca de la universitat.
Capacitar els estudiants per fer servir els models i els mètodes utilitzats en l'anàlisi quantitativa i qualitativa de projectes de recerca científica en l'àmbit de les humanitats.
Proporcionar els fonaments i les eines per al disseny, el desenvolupament i la gestió de projectes d'R+D+I i la valorització dels resultats de recerca.
Dotar els estudiants de les habilitats necessàries per gestionar la difusió del coneixement científic en l'àmbit humanístic.
Emmarcar el coneixement científic i les habilitats de gestió anteriors en un entorn social compromès amb valors ètics.
Universitats i instituts de recerca, institucions, fundacions o empreses que desenvolupin activitat investigadora en els camps que comprenen les dues especialitats del màster.
Nom del títol: Màster Universitari en Fructicultura per la Universitat de Lleida
Formar especialistes que puguin analitzar, diagnosticar i gestionar la cadena de valor i els elements que la componen, des de la producció fins al consum, des del punt de vista de la productivitat, l'eficiència dels recursos i la sostenibilitat ambiental.
Proporcionar una formació especialitzada, fundada en una base cientificotècnica sòlida, que permeti incorporar-se a llocs de treball que requereixen una capacitat alta d'anàlisi i integració de la informació per gestionar qualsevol etapa de la cadena de valor del sector fructícola.
Indústries i empreses d'horticultura, fructícoles, agroalimentàries.
Gestió, direcció, perfil tècnic.
Nom del títol: Graduat/ada en Màrqueting per la Universitat Ramon Llull
Preferentment, durant el segon semestre del quart curs.
Formar professionals que investiguin, planifiquin, executin i controlin les estratègies de màrqueting de les empreses de qualsevol sector o àrea d'activitat.
Analista de màrqueting, especialista de mitjans socials, director/a comercial, director/a de vendes o tècnic/a d'investigació de mercats, entre d'altres.
La digitalització de l'economia és el motor més important de la innovació, la competitivitat i el creixement.
La rapidesa amb què les empreses adoptin i desenvolupin les tecnologies digitals serà clau per al seu creixement.
La digitalització de la societat planteja reptes i genera oportunitats per a les empreses de tots els sectors industrials fins al punt de revolucionar les estratègies de màrqueting.
Els consumidors no només compren cada vegada més fent servir mitjans digitals, sinó que busquen informació a les pàgines web, les aplicacions del mòbil, els blogs i les xarxes socials per valorar si adquireixen un producte o servei, de manera que les empreses han de redefinir les estratègies i enfocar-les cap al màrqueting digital.
Nom del títol: Màster Universitari en Finançament de l'Emprenedoria: Capital Risc i Capital Privat per la Universitat Internacional de Catalunya
Proporcionar una formació pràctica sobre els diversos models de finançament de projectes d'emprenedoria ( start-ups ) i la seva adequació al cicle de vida.
Proporcionar un coneixement extens i profund de les formes de finançament més habituals, el capital risc i el capital privat, en el seu context de mercat.
Facultat de Ciències Econòmiques i Socials
Nom del títol: Màster Universitari en Traducció i Tecnologies per la Universitat Oberta de Catalunya
Formar persones expertes en l'àmbit de la traducció amb un coneixement tècnic ampli i domini d'eines tecnològiques, que siguin capaces d'aportar solucions per mitjà de la reflexió, l'anàlisi, la identificació i la definició dels elements significatius propis d'un gènere textual especialitzat concordant amb les seves característiques i terminologia.
Professionals capaços de produir continguts especialitzats.
Dotar l'estudiant dels coneixements necessaris per dur a terme una gestió de grans projectes de traducció, mitjançant l'aplicació de les estratègies de cerca més útils segons la valoració de la seva fiabilitat, la identificació dels problemes i les dificultats habituals en la traducció especialitzada, i dotar-lo també de la capacitat d'aplicar les estratègies de resolució més adequades.
Preparar un professional que conegui les tecnologies i domini les eines i els processos relacionats amb la traducció assistida, i conegui el funcionament dels sistemes de traducció automàtica.
Formar persones investigadores en el camp de la traducció que puguin emprendre posteriorment estudis de doctorat.
Atès l'alt component tecnològic que tenen actualment les empreses, la professió de traductor està estretament vinculada amb la tecnologia, tant amb l'ús per millorar els processos de traducció, com amb l'aparició de nous perfils professionals, com el d'especialista en eines de traducció.
Aquests nous perfils són els encarregats de configurar i mantenir les eines de traducció assistida i automàtica dins de les organitzacions, a més de donar-los servei.
Nom del títol: Màster Universitari en Ciberdelinquència per la Universitat Oberta de Catalunya
Oferir una formació especialitzada en els diversos aspectes criminals i jurídics de la ciberdelinqüència.
Proporcionar les bases teòriques i metodològiques necessàries per poder accedir al doctorat i, concretament, a l'elaboració de tesis doctorals sobre els múltiples aspectes i necessitats d'investigació i desenvolupament del coneixement en l'àmbit de la ciberdelinqüència i els delictes informàtics, tant en el sector de la investigació empírica pròpia de la criminologia com a ciència social com en la investigació jurídica.
Consultories, empreses, organitzacions.
Es tracta d'una necessitat creixent d'especialització respecte de la problemàtica emergent de la ciberdelinqüència, derivada d'un canvi social profund i ràpid.
D'acord amb el que estableix la Interpol (2015), s'han de tenir presents dues classes de ciberdelictes: d'una banda, l'anomenat high-tech crime, constituït per atacs sofisticats contra els sistemes informàtics (ja sigui maquinari o programari); de l'altra, els delictes comesos per mitjans informàtics, que representen una problemàtica també nova en la mesura que molts delictes convencionals es cometen cada vegada més a través de les TIC, com els delictes sexuals i altres delictes contra la infància i l'adolescència, delictes econòmics, frau i fins i tot terrorisme.
Això fa més complexes la prevenció, la detecció i la persecució dels fets.
La dimensió transnacional d'aquestes formes de delinqüència exigeix un coneixement precís dels mecanismes de cooperació, especialment en l'àmbit europeu, per fer front als riscos i respondre als delictes.